Estertjie, ek sou voorstel julle maak 'n lys van moontlikhede maar besluit nie nou waar julle gaan staan nie. Trek dan in by een van die oorde- Hardekraaltjie is 'n goeie keuse- en dan ry julle na elkeen vir 'n ter plaatse ondersoek. Elkeen sal sy voor en nadele hê en julle kan dan besluit watter een pas julle behoeftes en smaak die beste. Hardekraaltjie is baie sentraal in die woongebied, naby inkopiesentrums, oa Tygervallei, langs 'n besige pad. Maar miskien verkies julle 'n stiller, meer plattelandse park wat moontlik weer verder van koopgeriewe is. Van hulle gaan waarskynlik ook meer blootgestel wees aan wind, wat maar 'n gegewe in die Kaap is. Vir lang termynstaan dink ek sekuriteit is belangrik en julle behoort daaroor uit te vra- veral by die inwoners.
Hardekraaltjie is ingedruk tussen die hoof spoorlyn vanaf Kaapstad en die hawe na die noorde, en Voortrekkerweg, wat voor die koms van die N1 snelweg die grootpad na die Paarl en die noorde was. As julle van 'n woelige omgewing in 'n munisipale kamp sou hou is dit 'n goeie keuse. As julle rustigheid verkies is Kuilsrivier die antwoord en as julle van wind hou is Ou Skip in die somer die regte plek. Imhoff in Kommetjie is my eerste keuse as ek die Skiereiland wil ervaar en elke dag ver langs 'n plat wit strand wil stap. Kuilsrivier as ek die Wynland beter wil leer ken. Millers Point as ek myself wil straf. Dieselfde geld vir die Chapmanspeak karavaan park. In Muizenberg is daar die Zandvlei Karavaan Park. Nie my keuse nie maar wel 'n opsie. As ek reg onthou is net Kuilsrivier en Imhoff privaat bestuurde oorde.
Millers Point is baie skilderagtig en ek wil nog daar gaan staan. Ek het al op hierdie Forum daaroor navraag gedoen en van die antwoorde was dat dit baie blootgestel is aan die wind. Buite vakansietye is dit ook blykbaar meestal leeg wat my bietjie versigtig maak ook die veiligheidsaspek. Dis ook 'n gebied waar daar van die halfmak Kaapse bobbejane hou wat beteken jou karavaan kan dalk beskadig word as hulle kos soek en joue is die enigste in die kamp. Ek sou sê dis 'n beter korttermyn kampplek binne vakansies en buite die winderige maande, watter dit ookal is.
Sommige van die ander parke wat Kanneman noem het ons nog nie besoek nie- wys jou, jy kom nooit by alles wat lekker is uit nie. Ek moet sê, Chapman's Piek lyk baie aantreklik.
Ons kies maar gewoonlik Van Zylsrus as ons die Kaap besoek. Dit is netjies, baie skoon en uiters veilig.
Ek is bly om te hoor Van Zyl's Rus is weer OK. Ons het seker dertig jaar gelede baie lekker daar gebly oor Kersfees. En toe seker so tien jaar later weer en die slag was dit nie so aangenaam nie. Ons badgoed is bv gestee, en ons vermoed dit was 'n groep taamlik gehawende permanente kampeerders wat dit gedoen het. Die plek was ook nie te goed versorg nie. Ons het toe die volgende dag verskuif na Hardekraaltjie waar ons heel lekker gebly het vir die res van die tyd. Van Zyl's Rus het die eerste keer 'n baie aangename en flukse kampopsigter by name van Daniel gehad. Hy het Kersoggens saammet ons tee en Kerskoek kom geniet. Ek skat hy het seker lankal afgetree.